আজফার : আসল বুদ্ধিজীবী বেরিয়ে আসবে সমাজের নিম্নবর্গ শ্রেণী থেকে। লালন যেমন এসেছিলেন। যাকে আমি সত্যিকারের অর্থে আমাদের ইতিহাসের একজন অত্যন্ত বড় মাপের মানুষ হিসেবে দেখি। তাঁর ভাব তাঁর কাজ সমস্ত কিছু মিলিয়ে লালন একটা খুব বড় মাপের সাংস্কৃতিক সংগ্রামকে, নিম্নবর্গ শ্রেণীর সাংস্কৃৃতিক সংগ্রামকে এগিয়ে নিয়ে যাচ্ছিলেন। এই সংগ্রামে তিনি যার বিরোধিতা করেছিলেন তা ছিলো উপনিবেশবাদ, সামন্তবাদ, সাম্রাজ্যবাদ। এগুলো হয়তো রেটরিক মনে হতে পারে, কিন্তু কতগুলো বাস্তবতা আছে সেগুলো ঘুরে-ফিরে আসতে বাধ্য। কেননা এসব বাস্তবতার বাইরে আমরা অবস্থান করছি না, সেহেতু আমাদের বাস্তবতার কথা বলতে গিয়ে এসব শব্দ ব্যবহার করতে হয়। এসব শব্দ মধ্যজীবীরাও ব্যবহার করে। কিন্তু মধ্যজীবীদের এইসব শব্দ ব্যবহারের সঙ্গে আমাদের এইসব শব্দ ব্যবহারে একটা পার্থক্য অবশ্যই আছে।